Doen-dit-self-projekte vir jou huis - Jou Gesin | Solidariteit WêreldJou Gesin | Solidariteit Wêreld
Tuis › Artikels › Doen-dit-self-projekte vir jou huis
Doen-dit-self-projekte vir jou huis
Vrydag | 06 Julie | 2018
Verbeteringe aan jou huis hoef nie altyd baie tyd en baie geld te beteken nie aangesien 'n paar klein veranderinge in en om die huis 'n groot verskil kan maak.
Daar is talle maniere om jou huis maklik, vinnig en goedkoop te verbeter. Kyk dus na die 20 doen-dit-self-projekte wat jy sommer een weeksaand of oor die naweek kan aanpak:
Eerste indrukke maak saak. Jou voordeur is gewoonlik een van die eerste dinge wat mense sien wanneer hulle by jou huis aankom of jou huis binnegaan. Dalk het jou voordeur net 'n nuwe laag verf nodig, of jy kan dit vervang. Jy kan ook in die area rondom jou voordeur 'n groot verskil maak deur byvoorbeeld net 'n potplant of 'n nuwe indrukwekkende lig daar te sit.
'n Huis se kombuis is dikwels die bymekaarkomplek vir familie en vriende. Om die hele kombuis te vervang, is dikwels vir baie mense nie finansieel moontlik nie. Jy kan egter 'n paar klein veranderinge maak wat jou kombuis soos 'n nuwe sikspens sal laat lyk.
Die spasie tussen die onderste en boonste kaste: Die kombuis se hele voorkoms kan maklik verander word deur dié spasie 'n prettige kleur te verf, nuwe teëls te lê of interessante muurpapier te plak.
Spasies in rakke, kaste en laaie: Kaste het dikwels nie genoeg plek nie weens vreemde voorwerpe wat baie plek opneem. Gaan kyk gerus na maniere om laaie, rakke en kaste aan te pas deur byvoorbeeld houtafskortings aan te bring sodat spasie optimaal benut word.
Verf jou kombuiskaste: Daar is deesdae hordes tipes verf in verskillende kleure en afwerkings beskikbaar. Sit nuwe handvatsels aan om die prentjie af te rond.
Bou vir jou bed 'n nuwe kopstuk. Jy kan amper enige materiaal gebruik om dit te doen – van ou planke tot 'n strykplank wat jy nie meer gebruik nie. Verder kan jy verf, materiaal, foto's of amper enigiets anders waaraan jy kan dink, gebruik om dit mee te versier. Maak 'n unieke kopstuk wat by jou smaak en leefstyl aanpas – laat dit aan die verbeelding oor.
Jy hoef nie 'n nuwe bad of wasbak te koop om jou badkamer op te kikker nie. Gebruik muurpapier om die mure 'n elegante voorkoms te gee of verf die teëls 'n ander kleur. 'n Ander idee is om die krane te vervang om die badkamer daardie ekstra blink gevoel te gee. Installeer 'n nuwe lig wat diepte aan die spasie gee.
Die sitkamer is nog 'n vertrek waar familie en vriende baie tyd deurbring. Indien jy 'n kaggel in jou sitkamer het, behoort dit klaar karakter en sjarme by vertrek te voeg. Dit is dalk egter tyd om jou kaggel op te knap deur byvoorbeeld net die raam om die kaggel te verf of te vervang.
Kies een muur en verf dit 'n helder kleur of bedek dit met interessante muurpapier. Bou self 'n rak, sit dit aan die muur vas en sit foto's of ander kleurvolle items daarop. Iets wat ook 'n baie groot verskil kan maak in 'n sitkamer is om die meubels rond te skuif en die vertrek optimaal te benut. 'n Nuwe lig, een of twee goedjies teen die muur, 'n mat of 'n interessante koffietafel kan ook'n hemelsbreë verskil maak.
DIY Network: https://www.diynetwork.com/how-to/make-and-decorate/decorating/10-budget-updates-and-easy-cosmetic-fixes-pictures